РЕГЛАМЕНТ (ЕС) 2015/180 НА КОМИСИЯТА
от 9 февруари 2015 година
за изменение на Регламент (ЕО) № 748/2009 относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО на Европейския парламент и на Съвета, към 1 януари 2006 г. или след това, като за всеки оператор на въздухоплавателни средства се посочва администриращата държава членка
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 18а, параграф 3, буква б) от нея,
като има предвид, че:
(1)
Директива 2003/87/ЕО бе изменена с Директива 2008/101/EО на Европейския парламент и на Съвета (2), с цел авиационните дейности да бъдат включени в схемата за търговия с квоти за емисии на парникови газове в Съюза.
(2)
С Регламент (ЕО) № 748/2009 на Комисията (3) бе установен списък на операторите на въздухоплавателни средства, които към 1 януари 2006 г. или след това са извършвали авиационна дейност съгласно определението в приложение I към Директива 2003/87/EО.
(3)
Целта е с този списък да се намали административната тежест върху операторите на въздухоплавателни средства, като се предоставя информация коя държава членка ще регулира даден оператор на въздухоплавателни средства.
(4)
Включването на даден оператор на въздухоплавателни средства в схемата на Съюза за търговия с квоти за емисии зависи от извършването на авиационна дейност съгласно определението в приложение I към Директива 2003/87/EО, но не и от включването в списъка на оператори на въздухоплавателни средства, установен от Комисията въз основа на член 18а, параграф 3 от същата директива.
(5)
При установяването на актуализирания списък на оператори на въздухоплавателни средства, обхващащ операторите на въздухоплавателни средства, които през 2014 г. са извършвали авиационна дейност, включена в приложение I към Директива 2003/87/ЕО, са взети предвид декларациите за въздухоплавателния парк, подадени до Комисията от операторите и дружествата за предоставяне на услуги. Същевременно, поради непълноти в предоставената информация, вместо оператори на въздухоплавателни средства в актуализирания списък са посочени известен брой стопанисващи дружества или дружества за услуги, или регистрационни номера на въздухоплавателни средства.
(6)
Поради това Регламент (ЕО) № 748/2009 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 748/2009 се заменя с приложението към настоящия регламент.
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 9 февруари 2015 година.